作者:張九齡
標題:臨泛東湖
內容:郡庭日休暇，湖曲邀勝踐。樂職在中和，靈心挹上善。乘流坐清曠，舉目眺悠緬。林與西山重，雲因北風卷。晶明畫不逮，陰影鏡無辨。晚秀複芬敷，秋光更遙衍。萬族紛可佳，一遊豈能展。羈孤忝邦牧，顧己非時選。梁公世不容，長孺心亦褊。永念出籠縶，常思退疲蹇。歲徂風露嚴，日恐蘭苕剪。佳辰不可得，良會何其鮮。罷興還江城，閉關聊自遣。